A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

A VÍZUMINFORMÁCIÓS RENDSZER (VIS) 2010. ÉVI TOVÁBBFEJLESZTÉSÉRŐL (a 2004/512/EK tanácsi határozat 6. cikke alapján előterjesztett dokumentum)

TARTALOMJEGYZÉK

1. Bevezetés 2

2. A VIS jogi kerete 2

3. A vizsgált időszak alatt elért eredmények 2

3.1. A központi rendszer fejlesztése 2

3.2. A biometrikus adatok egyeztetésére szolgáló rendszer (BMS) fejlesztése 3

3.3. A VIS Mail kommunikációs mechanizmus 3

3.4. A helyszínek előkészítése és a hálózat 3

3.5. A tagállamok nemzeti szintű tervezése 4

3.6. A VIS átütemezése 4

4. Tájékoztató kampány 5

5. Projektmenedzsment 5

5.1. Tervezés és költségvetés 5

5.2. Kockázatkezelés 6

6. A VIS barátai 6

7. Következtetés 7

8. Melléklet: VIS munkacsoportok 8

8.1. SISVIS Bizottság 8

8.2. A VIS nemzeti projektmenedzsereinek (NPM) találkozói 8

8.3. Tesztelési Tanácsadó Csoport (TAG) 8

8.4. VIS Mail Szakértői Csoport (VIS MEG) 8

1. BEVEZETÉS

A Vízuminformációs Rendszer létrehozásáról (VIS) szóló, 2004. június 8-i 2004/512/EK tanácsi határozat[1] 6. cikkének megfelelően a Bizottság benyújtja hetedik jelentését a Vízuminformációs Rendszer továbbfejlesztése tekintetében elért eredményekről a Tanácsnak és az Európai Parlamentnek[2]. A jelentés a Bizottság által 2010 januárja és decembere között végzett munkáról szól.

2. A VIS JOGI KERETE

2010. április 5-én hatályba lépett a Közösségi Vízumkódex[3]. A vízumkódex hatályon kívül helyezte a Közös Konzuli Utasítást, amelyet korábban a biometrikus azonosítók felvételére vonatkozó jogi keret létrehozása érdekében módosítottak. A vízumkódex a vízumkérelmek átvételének és feldolgozásának megszervezésére vonatkozó rendelkezéseket is tartalmaz.

2010. május 4-én a Bizottság elfogadta a Vízuminformációs Rendszer működésére vonatkozó biztonsági tervet[4]. Ez a határozat a Bizottság által a 767/2008/EK rendelet 48. cikke (1) bekezdésének megfelelően megállapított időpontban, vagyis a VIS működése megkezdésének időpontjában lép hatályba, és akkor veszti hatályát, amikor az igazgató hatóság megkezdi tevékenységét.

2010-ben a VIS-szel kapcsolatban nem fogadtak el más jogi aktust.

3. A VIZSGÁLT IDőSZAK ALATT ELÉRT EREDMÉNYEK

3.1. A központi rendszer fejlesztése

A jelentéstételi időszak első felében folytatódott a központi rendszer négy nagyobb tesztelési kampánya közül a második, a rendszermegoldások tesztelésének (SST) sikeres lefolytatása érdekében végzett munka. Széles körű megbeszélések zajlottak a tagállamokkal azon korrekciós intézkedésekről, amelyekre a fejlesztési fővállalkozó 2009 végén tett javaslatot, amikor nyilvánvalóvá vált, hogy a vállalkozó az SST során nem tudja teljesíteni a szolgáltatási szintre vonatkozó megállapodás valamennyi eredeti követelményét. 2010 júniusában került sor a szolgáltatási szintre vonatkozó felülvizsgált megállapodás elfogadására, amely biztosítja a működés tervek szerinti megkezdését, valamint a regionális szintű végrehajtás befejezéséig történő fenntartását.

A tagállamok és a VIS közötti kommunikációt meghatározó előírásokat az eddig elvégzett teszteket követően, bizonyos egyedi szempontokra tekintettel kiigazították. Az interfészvezérlési dokumentáció (ICD) 1.85-ös változatát 2010 márciusában vezették be, végrehajtva a keresőszolgáltatások tárgyában a tagállamokkal kialakított megállapodásokat. Kisebb jelentőségű frissítéseket követően a végleges, 1.87-es változatot 2010 szeptemberében bocsátották a tagállamok rendelkezésére. A tagállamok ezen műszaki előírásokat alkalmazzák a saját nemzeti rendszerük kifejlesztésekor annak érdekében, hogy az kapcsolódni tudjon a VIS-hez. A részletes műszaki előírások (DTS) 1.46-os változatát 2010 márciusában adták ki. A végleges, 1.48-as változatot 2010 szeptemberében bocsátották a tagállamok rendelkezésére.

Az SST sikeres elvégzését követően a rendszer tesztelése a tagállamok részvételével 2010 augusztusában elkezdődött, és a jelentéstételi időszak végén még folyamatban volt. A tesztek tervezésében bekövetkezett e változás miatt a VIS működésének megkezdésére vonatkozóan kitűzött 2010. decemberi határidő nem volt tartható. A működés 2011 júniusában történő megkezdését előirányzó felülvizsgált ütemtervet 2010. október 7-én közölték a Bel- és Igazságügyi Tanáccsal és az Európai Parlamenttel[5] (lásd a 3.6. szakaszt).

3.2. A biometrikus adatok egyeztetésére szolgáló rendszer (BMS) fejlesztése

A VIS ujjlenyomat-megfeleltetési szolgáltatásait biztosító BMS fejlesztése 2010-ben, az előzetes rendszerelfogadási tesztelés (PSAT) lezárásával befejeződött. A rendszer az egész jelentéstételi időszakban problémamentesen támogatta a VIS SST-t és az operációs rendszer tesztelését (OST). A tagállamok folytatták a BMS-t szolgáltató vállalkozó által nyújtott szoftvercsomagok használatát ujjlenyomat-rögzítő berendezéseikben. Egyes tagállamok esetében a konzulátusokon bevezetett kísérleti projekteknek köszönhetően jelentősen javult az ujjlenyomatok minősége. A rendszer az üzemeltetési csoport végső tesztelésének 2011 májusára tervezett elvégzése után készen fog állni a működésre és az élesben való bevetésre.

3.3. A VIS Mail kommunikációs mechanizmus

2010-ben jelentős előrelépést sikerült elérni a VIS Mail kommunikációs mechanizmus tesztelése, valamint a tagállamok rendszerhez való kapcsolódása terén; a tesztelést csak kevés schengeni ország esetében kell folytatni. A jelentéstételi időszakban a központi levéltovábbítás további fejlesztéseit végezték el (statisztikák és jelentéstétel, fokozott vírusvédelem). A VIS Mail Szakértői Csoport tagjai alapvetően egyetértettek abban, hogy a mechanizmus tesztelése elegendő volt, és az – az alapkövetelményeknek megfelelően – működőképesnek bizonyult.

A jelentéstételi időszak során a csoport jelentős időt és munkát fordított a VIS Mail 2. szakaszára vonatkozó előírások kidolgozására. Ebben a szakaszban – amely a VIS működésének megkezdése után két évvel fog elkezdődni – a schengeni konzultációs hálózat funkciói beépülnek majd a VIS Mailbe, ezért a kapcsolódó előírások kidolgozása összetett és időigényes feladat. Ennek ellenére jelentős előrelépés történt e téren, és az előírások várhatóan menetrend szerint elkészülnek.

3.4. A helyszínek előkészítése és a hálózat

2010 folyamán a strasbourgi központi egység és a salzburgi tartalék központi egység munkatársai a VIS berendezéseinek használatáról és karbantartásáról szóló képzéseken vettek részt. 2010-ben Bulgária bekapcsolódott az sTESTA-hálózatba, a romániai munka pedig folytatódott. A jelentéstételi időszak során a hálózattal kapcsolatos legfontosabb tevékenységek az alábbiak voltak: a) a fő helyszín és a tartalék helyszín közötti „átváltási mechanizmus” működésének biztosítása és b) a VIS Mail Relay tesztelése (lásd a 3.3. szakaszt). A tartalék nemzeti rendszerrel bíró tagállamok számára az „átváltási mechanizmus” lehetővé teszi a folyamatos működés biztosítását a nemzeti rendszer meghibásodása esetén. Az „átváltási gyakorlat” 2010-ben három tagállamban sikeresen lezajlott, így e tagállamok száma összesen nyolcra növekedett. A gyakorlat tovább folytatódik azon tagállamok tekintetében, amelyek érdeklődnek e megoldás alkalmazása iránt.

3.5. A tagállamok nemzeti szintű tervezése

A központi VIS rendelkezésre állása mellett a rendszer működőképessé válása elsősorban a nemzeti projektek előrehaladásától függ. Az egyes országok eltérő körülményei miatt a tagállamok különböző mértékben haladtak előre a megvalósítással.

A VIS barátai keretében kialakított havi jelentéstételi mechanizmus révén (lásd a 6. szakaszt) valamennyi tagállam folyamatosan jelentést tett arról, hogy milyen lépéseket tett a kitűzött célkitűzések időben történő eléréséhez.

A tagállamokkal végzett megfelelőségi vizsgálatokat és a nemzeti rendszerek többségének fejlesztését tekintve a VIS projekt előrehaladása a jelentéstételi időszakban folytatódott. A jelentéstételi időszak végére a 25 jelenlegi tagállam és schengeni ország közül 23 az eredeti terveknek megfelelően elvégezte a megfelelőségi vizsgálatokat[6]. A megfelelőségi vizsgálatokat már csak néhány részt vevő országnak kell elvégeznie; a vizsgálatok időpontját ezen országok 2011 első felére tűzték ki.

Noha a tagállamoktól kapott információk szerint a központi rendszer átadásáig valamennyi nemzeti rendszer kifejlesztésére teljes mértékben sor kerül, a különböző jelentéstételi gyakorlatok során (lásd az 5.2. szakaszt) mind a konzulátusok, mind a határok szintjén rendszeresek voltak az előkészületekkel kapcsolatos bizonytalanságok.

Megjegyzendő, hogy egy olyan tagállam, amelynek 2009-ben komoly szerződési nehézségei támadtak, végül 2010-ben el tudta kezdeni nemzeti rendszerének fejlesztését. E tagállam megfelelőségi vizsgálatának tervezett időpontja 2011 januárja volt.

Az alkalmazás első régiójában (Észak-Afrika) zajló konzulátusi előkészületek értékelése céljából 2010 decemberében látogatást szerveztek Kairóba. A látogatás célja „helyszíni” információk beszerzése volt a tagállami konzulátusokon tapasztalható felkészültség szintjével kapcsolatban, különös tekintettel a vízumkérelmezők biometrikus adatainak felvételére, valamint a VIS-hez történő továbbítására. A látogatás során az elnökség és a Bizottság a helyi szintű schengeni együttműködés egyik megbeszélése keretében találkozott a tagállamok képviselőivel, és a helyi konzuli létesítmények felkeresésére is kihasználta az alkalmat. A tapasztalatok szerint a műszaki jellegű képzést és a kommunikációs erőfeszítéseket fokozni kell. Ezért 2011-ben hasonló látogatásokra kerül majd sor Észak-Afrika más városaiban is.

3.6. A VIS átütemezése

A rendszermegoldások tesztelésének késői, ám sikeres elvégzése elkerülhetetlenül arra vezette a Bizottságot és a tagállamokat, hogy újraértékeljék a projekt általános ütemtervét. Erre a gyakorlatra annak reális értékelése alapján került sor, hogy a Bizottság vállalkozója képes-e leszállítani a központi rendszert, valamint hogy a tagállamok készen állnak-e a konzulátusokon és a külső határokon történő nemzeti szintű alkalmazás előkészítésére. Előre nem látott, új problémák esetére bizonyos rugalmasságot is biztosít.

A nemzeti projektmenedzsereknek és a VIS barátainak való bemutatás (2010. június 24., illetve 2010. július 7.), valamint a Bevándorlással, Határokkal és Menekültüggyel Foglalkozó Stratégiai Bizottság ülésén történt ismertetés (2010. július 22.) után, 2010. október 7-én a következő új általános ütemtervet mutatták be a Bel- és Igazságügyi Tanácsnak és az Európai Parlamentnek[7]:

- Az operációs rendszer tesztelése (OST): 2010. augusztus 23-tól 2011. február 14-ig

- Előzetes rendszerelfogadási tesztelés (PSAT): 2011. március 23-tól 2011. június 15-ig

- A központi rendszer üzemkész állapota: 2011. június 24.

A jelentéstételi időszak végén a projekt megfelel az új általános ütemtervnek.

4. TÁJÉKOZTATÓ KAMPÁNY

2010. december 20-án a Bizottság szerződést írt alá egy információs és kommunikációs szolgáltatásokra specializálódott vállalkozóval a VIS tájékoztató anyagainak megtervezéséről és kinyomtatásáról. A külső vállalkozó a Bizottsággal együttműködve megtervezi, kinyomtatja és lefordítja azokat a szórólapokat, plakátokat és egyéb tájékoztató anyagokat, amelyeket a tagállamok és a Bizottság meghatározott célokra használ a VIS működésének megkezdése előtt és után. A kritikus szakaszokban konzultációra kerül majd sor a tagállamokkal az anyagok szövegének és formájának kialakításával kapcsolatban. Ez a tervek szerint 2011 első felében fog megtörténni.

5. PROJEKTMENEDZSMENT

5.1. Tervezés és költségvetés

A VIS tekintetében rendelkezésre álló kötelezettségvállalási előirányzatok 2010-ben összesen 30,3 millió EUR-t tettek ki. Az SST során felmerült késedelmek miatt egyes, eredetileg 2010-re tervezett projekttevékenységeket 2011-re halasztottak, ami a kötelezettségvállalások megfelelő módosítását eredményezte: a jelentéstételi időszak végéig a VIS-re előirányzott teljes összeg 63,06%-át kötötték le, és a kifizetési előirányzatok 85,10%-át fizették ki. A VIS a 18.02.05. számú költségvetési tételbe tartozik.

VIS kötelezettségvállalási és kifizetési előirányzatok – 2010

Rendelkezésre álló kötelezettségvállalási előirányzatok | Felhasznált előirányzatok | Összesen (%) | Rendelkezésre álló kifizetési előirányzatok | Felhasznált előirányzatok | Összesen (%) |

30 327 909,00 EUR | 19 124 611,00 EUR | 63,06% | 27 619 392,52 EUR | 23 503 936,08 EUR | 85,10% |

Az SST 2009-es késedelme miatti 7,6 millió EUR összegű kötbérre vonatkozó beszedési utalványt 2010 márciusában adták ki.

5.2. Kockázatkezelés

A kockázatkezelés módszertana a jelentéstételi időszak folyamán nem módosult. A Bizottság havonta azonosítja a projekt legjelentősebb kockázati tényezőit (központi és nemzeti szinten), és ezeket a VIS nemzeti projektmenedzsereinek havi ülésein mutatja be a tagállamoknak. E feladata körében a Bizottságot minőségbiztosítási vállalkozója segíti.

A kockázatokat az előző évhez hasonlóan a VIS barátai keretében is megvitatták. A Bizottság és az elnökség együttműködött annak érdekében, hogy értékeljék a fő kockázatokat, és a projektre gyakorolt hatásuk alapján osztályozzák őket. Minden egyes kockázatra vonatkozóan meghatározzák az enyhítésüket célzó intézkedéseket. A Bizottság emellett magas szintű nyilvántartást vezet, és nyomon követi az intézkedések végrehajtását.

2010 végén a következők voltak a legkritikusabb azonosított kockázatok: i. késedelem az operációs rendszer felülvizsgált ütemterv szerinti tesztelésének elvégzése terén, ii. a tagállamok előkészületei az előzetes rendszerelfogadási tesztelésben való részvételük terén, iii. egyes tagállamok késedelme a konzulátusokkal és a határokkal kapcsolatos, a működés megkezdése érdekében tett előkészületek terén, valamint iv. késedelem az üzemeltetési igazgatással kapcsolatos előkészületek terén. Minden kockázat esetében kockázatcsökkentő intézkedéseket határoznak meg, emellett a Bizottság, a tagállamok és a fejlesztési fővállalkozó szorosan együttműködnek, hogy e kockázatoknak a projekt egészére gyakorolt hatását korlátozzák.

6. A VIS BARÁTAI

A VIS barátai a jelentéstételi időszak alatt hét alkalommal üléseztek – háromszor a spanyol elnökség ideje alatt (2010 első féléve), négyszer pedig a belga elnökség ideje alatt (2010 második féléve). A magas szintű informális találkozók fórumot biztosítottak a VIS-szel kapcsolatos összes kérdés átlátható módon történő megvitatásához. A napirendet az elnökség állította össze, a Bizottsággal és a Tanács Főtitkárságával együttműködve. A témakörök általában a VIS aktuális helyzetének Bizottság általi frissítését, a nemzeti előrehaladásról szóló jelentéstételi mechanizmus eredményeit és a kockázatokról szóló jelentéstételt ölelték fel.

2010 első felében a tagállamokat egy kérdőív alapján a VIS barátainak minden egyes ülése előtt naprakész információk beküldésére kérték. A kérdések a nemzeti rendszerek kialakításához kapcsolódó általános technikai előkészületekre, az első régiókra való kiterjesztéshez kapcsolódó konzulátusi előkészületekre, valamint a VIS szerinti (a biometrikus adatok vizsgálatával vagy anélkül történő) ellenőrzésekkel kapcsolatos, határokon zajló előkészületekre vonatkoztak. Emellett a kérdőív a képzésekre és más célkitűzésekre vonatkozó speciálisabb kérdéseket is tartalmazott. A célkitűzések megvalósítására vonatkozóan azonban több tagállam nem adott meg egyértelmű időpontot, így az elnökség és a Bizottság nem tudott minden tagállamra kiterjedően átfogó képet alkotni az elért előrehaladásról.

Ezért 2010 második felében aktualizált kérdőívet vezettek be, amely kizárólag az első alkalmazási régióra és a külső határ átkelőhelyeire összpontosít. Időnként itt is előfordult, hogy a beérkezett válaszok nem voltak egyértelműek, különös tekintettel a határokkal kapcsolatos előkészületekre. Ebből kifolyólag a jelentéstételi időszak végén az elnökség arra kérte a tagállamokat, hogy nyújtsák be a határokon történő alkalmazásra vonatkozó nemzeti terveiket, lehetővé téve ezzel a helyzet alapos nyomon követését valamennyi tagállam külső határátkelőhelyein. Az eredmények ezúttal kielégítőbbek voltak. Az új elnökség úgy döntött, hogy e jelentéstételi mechanizmus alkalmazását 2011-ben is folytatja.

7. KÖVETKEZTETÉS

Az évet a központi rendszer második nagyobb tesztelési szakaszának (SST) sikeres befejezése, valamint a harmadik szakasz (OST) hét tagállam részvételével történő megkezdése jellemezte.

Az év során nemzeti szinten a legtöbb tagállam jelentős előrelépést tett nemzeti rendszerének fejlesztése terén. A jelentéstételi időszak végén valamennyi ország arról tett jelentést, hogy 2011 júniusára készen fog állni a VIS-hez való csatlakozásra. Ezért az adminisztratív jellegű tagállami előkészületek nyomon követése érdekében 2011-ben az intenzív ellenőrzések mellett az alkalmazás első régiójának konzuli képviseletein tett „helyszíni” látogatások is folytatódni fognak.

2010 októberében a Bel- és Igazságügyi Tanácshoz új általános ütemtervet nyújtottak be, amely szerint a VIS technikai értelemben 2011 júniusában áll majd készen működésének megkezdésére. A projektben érintett felek mindegyike megerősítette a VIS üzembe helyezése érdekében való szoros együttműködés, valamint az 5.2. szakaszban felvázolt kockázatok kezelése melletti elkötelezettségét.

Ezzel párhuzamosan a Bizottság rendszeresen tájékoztatta az Európai Parlament Állampolgári Jogi, Bel- és Igazságügyi Bizottságát a VIS projekt alakulásáról és aktuális állásáról, és ezt a jövőben is folytatni fogja.

8. MELLÉKLET: VIS MUNKACSOPORTOK

8.1. SISVIS Bizottság

2010-ben a SISVIS Bizottság VIS formációja[8] nem tartott ülést. A VIS-hez kapcsolódó komitológiai munka 2011-ben is e bizottság felelősségi körébe tartozik.

8.2. A VIS nemzeti projektmenedzsereinek (NPM) találkozói

A jelentéstételi időszak alatt a Bizottság szolgálatai tíz szakértői találkozót szerveztek a tagállamok nemzeti projektmenedzserei számára, hogy megbeszéljék a VIS projekt aktuális helyzetét, valamint részletes technikai kérdésekről, tervezési kérdésekről, továbbá a központi és a nemzeti szintet érintő kockázatokról és tevékenységekről tárgyaljanak.

8.3. Tesztelési Tanácsadó Csoport (TAG)

A SISVIS Bizottság VIS formációjának tanácsadó munkacsoportjaként működő Tesztelési Tanácsadó Csoport az intenzív tesztelési tevékenységre való tekintettel a jelentéstételi időszakban meglehetősen gyakran összeült, illetve konferenciabeszélgetéseket tartott. A Tesztelési Tanácsadó Csoport biztosítja, hogy a teszteléssel kapcsolatos problémák kezeléséhez és megoldásához strukturált folyamatot alkalmazzanak, és tanácsot ad a VIS tesztelési kampányainak lefolytatásával kapcsolatban. A csoport tagjai javaslatokat tesznek a VIS tesztelésére minden tesztelési szakasz során, különös tekintettel azokra, amelyekben a tagállamok közvetlenül részt vesznek.

8.4. VIS Mail Szakértői Csoport (VIS MEG)

A csoport a jelentéstételi időszak folyamán havi rendszerességgel találkozott, hogy támogassa a VIS Mail kommunikációs mechanizmus megvalósítását.

A Bizottság és a tagállamok a hálózati vállalkozóval együttműködésben végzik a VIS Maillel kapcsolatos munkájukat, amelyet a támogatási és minőségi segítségnyújtó vállalkozó támogat.

[1] HL L 213., 2004.6.15., 5. o.

[2] A hatodik jelentést lásd a következő dokumentumban: A Bizottság jelentése az Európai Parlamentnek és a Tanácsnak a Vízuminformációs Rendszer (VIS) 2009. évi továbbfejlesztéséről, COM(2010) 588 végleges, 2010.10.22.

[3] Az Európai Parlament és a Tanács 2009. július 13-i 810/2009/EK rendelete a Közösségi Vízumkódex létrehozásáról (vízumkódex) (HL L 243., 2008.9.15., 1. o.).

[4] A Bizottság 2010. május 4-i 2010/260/EU határozata a Vízuminformációs Rendszer működésére vonatkozó biztonsági tervről (HL L 112., 2010.5.5., 25. o.).

[5] Malmström biztos Lopez Aguilarnak, az Európai Parlament Állampolgári Jogi, Bel- és Igazságügyi Bizottság elnökének küldött, 2010. október 12-i levele.

[6] Liechtenstein technikai értelemben szintén elvégezte a megfelelőségi vizsgálatokat, de még nem alkalmazza a schengeni vívmányokat.

[7] Malmström biztos Lopez Aguilarnak, az Európai Parlament Állampolgári Jogi, Bel- és Igazságügyi Bizottság elnökének küldött, 2010. október 12-i levele.

[8] A Schengeni Információs Rendszer második generációjának (SIS II) létrehozásáról, működtetéséről és használatáról szóló, 2006. december 20-i 1987/2006/EK európai parlamenti és tanács rendelet 51. cikkének (1) bekezdésével létrehozva.